AARHUS: Væksten er kodeordet hos den århusianske virksomhed Terma i Lystrup, der nu tæller 1460 medarbejdere. Termas ordrebog er på ikke færre end 2,374 milliarder kroner, viser det netop offentliggjorte regnskab.

Nye aktiviteter på de internationale forsvars-, rumfarts- og sikkerhedsmarkeder sikrede en ordretilgang alene i regnskabsåret 2017/18 på 1,7 milliarder kroner.

- Terma fortsætter den høje investeringstakt i udvikling af nøgleteknologier og nye produkter. Kombineret med vores målrettede markedsstrategi har det sikret os et solidt fundament for de kommende års globale salg af højteknologiske løsninger inden for fly- og forsvarsindustrien, siger Termas administrerende direktør Jens Maaløe.

-Over 94 procent af vores samlede omsætning er uden for Danmark. Vi har i det forgangne år set en pæn fremgang i salget til kunder i såvel Asien som Mellemøsten og Nordafrika samtidig med, at vi fortsat har et solidt fodfæste i Nordamerika og Europa.

- I efteråret 2017 åbnede Terma et nyt udviklingscenter i Atlanta, Georgia i USA. Terma har et tæt samarbejde med det amerikanske flyvevåben omkring selvbeskyttelsesudstyr med udgangspunkt i U.S. Air Force' base i Warner Robins syd for Atlanta. Med etableringen af Terma Innovation Center i Atlanta styrkes dette samarbejde samtidig med, at vi etablerer et samarbejde med Georgia Institute of Technology, siger Jens Maaløe.